อุทธรณ์ยกคำร้องคดีปั่นหุ้น ทีพีไอ
โพสต์ทูเดย์ - ศาลอุทธรณ์ยกคำร้อง&#8220;ทีพีไอ&#8221;จำเลยคดีปั่นหุ้นขอส่งศาลรธน. วินิจฉัยการบังคับคดีบริษัทชำระค่าปรับ 6.9 พันล้าน ไม่มีเหตุจำเป็น
21 ธ.ค. 2552

โพสต์ทูเดย์ - ศาลอุทธรณ์ยกคำร้อง“ทีพีไอ”จำเลยคดีปั่นหุ้นขอส่งศาลรธน. วินิจฉัยการบังคับคดีบริษัทชำระค่าปรับ 6.9 พันล้าน ไม่มีเหตุจำเป็น
         เมื่อเวลา 09.30 น. ของวันนี้ ศาลอ่านคำพิพากษาศาลอุทธรณ์ ที่บริษัท ทีพีไอโพลีน  จำเลยที่ 1 คดีกระทำผิด พ.ร.บ.หลักทรัพย์และตลาดหลักทรัพย์ พ.ศ.2535 ในการเผยแพร่ข้อมูลนอกเหนือจากที่ได้แจ้งไว้ต่อตลาดหลักทรัพย์ หรือการปั่นหุ้นทีพีไอ ซึ่งศาลมีคำพิพากษาเมื่อวันที่ 3 ธ.ค. 2550 ให้ปรับเงินจำนวน 6.9 พันล้านบาท ยื่นคำร้องขอให้ศาลอุทธรณ์ ส่งให้ศาลรัฐธรรมนูญวินิจฉัยการบังคับคดีในการปรับเงินตามคำพิพากษาว่าจะต้องดำเนินการเมื่อคดีนั้นถึงที่สุดแล้ว
          โดยศาลอุทธรณ์พิเคราะห์แล้วเห็นว่า ไม่มีเหตุจำเป็นที่ต้องส่งให้ศาลรัฐธรรมนูญวินิจฉัย จึงมีคำสั่งยืนตามศาลชั้นต้น ยกคำร้อง ขณะที่ผู้รับมอบอำนาจบมจ.ทีพีไอฯกล่าวว่า เมื่อศาลอุทธรณ์มีคำสั่งไม่ส่งเรื่องให้ศาลรัฐธรรมนูญวินิจฉัยแล้ว ตามกฎหมายยังใช้สิทธิ์ยื่นฎีกาได้ต่อไป ส่วนศาลจะมีคำสั่งอย่างไรก็เป็นอีกเรื่องหนึ่ง ซึ่งเราใช้ช่องทางตามกฎหมายที่มีอยู่เพราะเห็นว่าการบังคับคดีต้องรอให้คดีหลักถึงที่สุดก่อน โดยก่อนหน้านี้บมจ.ทีพีไอ ได้ยื่นอุทธรณ์ขอให้งดการบังคับคดีตามคำพิพากษาศาลชั้นต้นไว้เป็นการชั่วคราวจนกว่าคดีจะถึงที่สุดแล้ว แต่ศาลอุทธรณ์ก็มีคำสั่งยกคำร้องและให้การบังคับคดีเป็นไปกระบวนการศาลชั้นต้น
          อย่างไรก็ตาม เกี่ยวกับการไต่สวนเพื่อสืบหาทรัพย์สินการบังคับคดีนี้ ขณะนี้ยังต้องรออัยการโจทก์ ไต่สวนสืบหาทรัพย์ของบริษัท สเติร์น สจ๊วต (ประเทศไทย) จำกัด(มหาชน) จำเลยที่ 3 คดีสำนวนเดียวกันนี้ ซึ่งศาลสั่งปรับเป็นเงิน 6.9 พันล้านบาทเช่นเดียวกัน โดยศาลชั้นต้น นัดพร้อมคู่ความและไต่สวนสืบหาทรัพย์สิน บมจ.สเติร์นในวันที่ 22 ก.พ.53 เวลา 09.00 น.
        สำหรับคดีปั่นหุ้น ทีพีไอ นั้น ศาลชั้นต้นมีคำพิพากษานายประชัย เลี่ยวไพรัตน์ ประธานผู้บริหารแผนฟื้นฟูกิจการ บมจ.ทีพีไอโพลีน และนายเชียรช่วง กัลยาณมิตร กรรมการบริหาร บริษัท สเติร์น สจ๊วต ฯ จำเลยที่ 2 และ 4 คนละ 3 ปีโดยไม่รอลงอาญา พร้อมสั่งปรับ 2 บริษัทดังกล่าวรายละ 6.9พันล้าน บาท ขณะที่คดีดังกล่าวอยู่ระหว่างการพิจารณาอุทธรณ์